Perfugas meu, ind'ite tristu istadu

Perfugas meu, ind'ite tristu istadu
ti miro in su presente constituidu!
A terra negra e piuer boladu
ses hoe dai giardinu fioridu.
Unu logu abbundante e delicadu
t'hant sos mazones mios connoschidu,
s'industria, sas virtudes, sos honores
totu s'hant gitu sos antecessores.

Non faghent pius a tie largu giru
sas valorosas bellas possessiones,
osservo e miro s'antigu retiru
solu e afflittu senza sas persones!
Da intro de su coro su suspiru
mi fuit pro sas tales riflessiones:
prima que una perla in fama giuttu
e hoe onninamente ses distruttu.

Cuddas campagnas tuas tant'amenas
verdeggiantes fattendeti ornamentu
bagnadas dai duplicadas venas
bundantes produende ogni alimentu,
hoe sunt ispozadas e anzenas,
torradas a nieddu pavimentu;
e pro birgonza e pro pena mazore
ses trabagliende inie a servidore.

Beni, ogni mazore sepultadu,
pro bidere s'ostaculu fatale:
Perfugas sembiante hat cambiadu,
in custa distrussione generale
tot'est distruttu su qu'hazis lassadu,
su fundu e i su fructu andad'est male;
mirade cuddu populu bundante
torradu a servidore e mendicante.

Mirade como sos proprios fìzos
quale progressu como qu'hana tentu
qui de bider tenizis sos disizos
sos fruttos paris a su fundamentu:
bididelos cun penas e fastizos
undeggiantes in ogni patimentu;
distrutta dogni ottennida sustanzia
e sepultos in mesu s'ignoranzia.

Resurgi, o Pedru Paulu Cubeddu,
su famosu perfettu agricoltore!
Dogn'idea, dogn'opera e faeddu
mustraiat industriosu amore.
E tue, o nobile dottor Piseddu,
riccu de salamoniu isplendore:
mirade ambos su bostru antigu istadu
distruttu, e in s'ignoranzia sepultadu!

Salvadore Manuta luminosu,
pro sa sociedade unu tesoro,
Cicciu Farina docile amorosu
cun dulze sembiante e dulze coro,
diant bider in ruina e luttuosu
s'antigu aquistadu logu insoro,
e mirende sos ateros ritiros
su coro si hat abberrer in suspiros.

Cuddu isplendore de sa gioventura
in Su Sassu de Mela tantu bella,
paghe, felizidade cun dulcura
dominantes in ogni parentella,
Perfugas in fraterna congiuntura
que i s'arghentu in s'aurea perla
ligados tant'apare in amicizia
qui fint de dogni coro sa delizia.

Bennid'est fritta e de totu isorta
cust'intrinseca antiga fratellanzia,
ecco tra duos populos qu'est morta
s'unica base de dogni isperanzia;
dogni via deretta fatta est torta
dai sa parziale intemperanzia,
e de qui cussu vinculu hant segadu
niente mai hant bene organizadu.

Osservo custu istadu lacrimante
cun s'istadu passadu ind'ogni cosa
et est que i su sole radiante
cun d'una nocte oscura tempestosa.
Perfugas meu, mirabi un'istante,
torra a s'antiga vida delissiosa
e renova cun grande diligenzia
dogni virtude in te, dogni scienzia.